钦定古今图书集成/明伦汇编/氏族典/第147卷 > 孙沔
## 钦定古今图书集成/明伦汇编/氏族典/第147卷 > 孙沔

按《宋史孙沔传》：“沔字元规，越州会稽人。中进士第，补
赵州司理参军。跌荡自放，不守士节，然材猛过人。后
以秘书丞为监察御史里行。景祐元年，同安县尉李
安世上书指切朝政被劾，沔奏请勿治，黜知衡山县，
道上书言时事，再贬永州监酒，移通判潭州，知处州，
复为监察御史，再知楚州。所在皆著能迹。召为左正”
言，论事益有直名。迁尚书工部员外郎、提举两浙刑
狱，遂以起居舍人为陕西转运使。时宰相吕夷简求
罢，仁宗优诏弗许。沔上书言夷简当黜，书闻，帝不之
罪，议者喜其謇切。居两月，以天章阁待制为都转运
使，又迁礼部郎中，为环庆路都总管、安抚经略使、知
庆州。历知陕西、河东都转运使，又知庆州，边人服其
能。迁龙图阁直学士，又迁枢密直学士、知成都府，未
至，以母丧罢。服除，为陕西都转运使。求知明州，会京
东多盗，乃以知徐州，徙秦州。时侬智高反，沔入见，帝
以秦事勉之，对曰：“秦州不足烦圣虑，陛下当以岭南
为忧也。”明日，闻蒋偕死，帝谕执政曰：“南事诚如沔所
料。”以为湖南、江西路安抚使，加广南东、西路安抚使。
智高败走，沔留治后事，迁给事中。及还，以知杭州至
南京，召为枢密副使。张贵妃薨，追册为皇后，命沔读
册。故事，正后，翰林学士读册。沔陈不可，遂求罢职。以
资政殿学士知杭州。迁大学士，徙知青州。又迁观文
殿学士、知并州。而谏官吴及、御史沈起奏沔淫纵无
检，乃徙寿州。诏按其迹，责宁国节度副使，监司坐失
察被绌。后复光禄卿、分司南京，居宿州。会恩知濠州，
以尚书礼部侍郎致仕。英宗即位，迁户部。帝与执政
议守边者难其人，参知政事欧阳修奏孙沔，遂起为
资政殿学士、知河中府。又以为观文殿学士、知庆州，
徙延州，道卒。沔居官以才力闻。彊直，少所惮，然喜宴
游女色，故中间坐废。